VOLEBNÝ A NOMINAČNÝ PORIADOK 
NA FUNKCIU ČLENA VEDECKEJ RADY
SLAVISTICKÉHO ÚSTAVU JÁNA STANISLAVA 
SLOVENSKEJ AKADÉMIE VIED
VEREJNEJ VÝSKUMNEJ INŠTITÚCIE

založenej Slovenskou akadémiou vied

Špecifické požiadavky na kandidátov na členov vedeckej rady

Článok I

(1)	Členom Vedeckej rady Slavistického ústavu Jána Stanislava Slovenskej akadémie vied, verejnej výskumnej inštitúcie, založenej Slovenskou akadémiou vied (ďalej tiež „Slavistický ústav Jána Stanislava SAV, v. v. i.“ alebo „organizácia“) sa môže stať len ten, kto:
a)	je bezúhonný; za bezúhonného sa nepovažuje ten, kto bol právoplatne odsúdený za úmyselný trestný čin (ak odsúdenie nebolo zahladené) alebo nedbanlivostný trestný čin na nepodmienečný trest odňatia slobody (ak odsúdenie nebolo zahladené),
b)	má spôsobilosť na právne úkony v plnom rozsahu,
c)	má vysokoškolské vzdelanie najmenej tretieho stupňa alebo vzdelanie získané v zahraničí, ktoré je svojím rozsahom a obsahom rovnocenné s vysokoškolským vzdelaním najmenej tretieho stupňa, v študijnom odbore zodpovedajúcom predmetu činnosti organizácie alebo v príbuznom odbore a zároveň získal vedecký kvalifikačný stupeň IIa. 
d)	Pri externých členoch vedeckej rady sa vyžaduje vysokoškolské vzdelanie najmenej tretieho stupňa alebo vzdelanie získané v zahraničí, ktoré je svojím rozsahom a obsahom rovnocenné s vysokoškolským vzdelaním najmenej tretieho stupňa (PhD.) v študijnom odbore zodpovedajúcom predmetu činnosti organizácie alebo v príbuznom odbore. V zmysle § 18 ods. 6 písm. a) a § 37 ods. 1 písm. d) zákona č. 243/2017 Z. z. o verejnej výskumnej inštitúcii a o zmene a doplnení niektorých zákonov (ďalej tiež „zákon o verejnej výskumnej inštitúcii“) sa odporúča, aby externý člen vedeckej rady organizácie zároveň získal vedecký kvalifikačný stupeň IIa. alebo docent v  odbore zodpovedajúcom predmetu činnosti organizácie alebo v príbuznom odbore.
e)	Neodpustiteľnou požiadavkou na kandidáta na člena vedeckej rady organizácie je publikovanie najmenej jednej knižnej monografickej práce a desiatich vedeckých štúdií vo vedeckých časopisoch v odbore zodpovedajúcom predmetu činnosti organizácie alebo v príbuznom odbore.

Voľba členov vedeckej rady

Článok II

(1)	Voľbu člena/členov vedeckej rady vyhlasuje a organizuje správna rada organizácie.
(2)	V prípade, že na funkciu člena vedeckej rady mieni kandidovať člen správnej rady organizácie, musí svoj úmysel kandidovať ihneď oznámiť predsedovi správnej rady organizácie; takýto člen sa nezúčastňuje zasadnutí ani iných činností správnej rady súvisiacich s vyhlasovaním a organizáciou voľby člena/členov vedeckej rady. Ak na funkciu člena vedeckej rady mieni kandidovať predseda správnej rady organizácie, musí svoj úmysel kandidovať ihneď oznámiť podpredsedovi správnej rady organizácie; v tomto prípade predsedá správnej rade organizácie pri jej zasadnutiach a iných činnostiach súvisiacich s vyhlasovaním a organizáciou voľby člena/členov vedeckej rady podpredseda správnej rady organizácie alebo iný člen správnej rady organizácie, ktorého dočasným predsedaním poverí väčšina členov správne rady organizácie. Ak sa v dôsledku úmyslu viacerých členov správnej rady kandidovať do vedeckej rady stane správna rada neschopná uznášania sa (§ 23 ods. 3 zákona o verejnej výskumnej inštitúcii), riaditeľ organizácie, podpredseda správnej rady alebo ktorýkoľvek iný člen správnej rady oznámi túto skutočnosť predsedovi dozornej rady. V takomto prípade voľbu člena/členov vedeckej rady vyhlasuje a/alebo organizuje dozorná rada organizácie.
(3)	Riaditeľ organizácie poskytuje všetku súčinnosť potrebnú pre realizáciu aktov a činností správnej rade organizácie pri vyhlasovaní a organizácii voľby. Členovia správnej rady majú právo nahliadnuť do materiálov, ktoré organizácia vedie o zamestnancoch v rozsahu a za účelom: 
a)	určenia zoznamu oprávnených voličov a
b)	ubezpečenia sa o tom, že kandidáti na interných členov vedeckej rady spĺňajú požiadavky kladené na kandidátov na členov vedeckej rady.

Článok III

(1)	Voľba člena/členov vedeckej rady sa vyhlasuje zverejnením oznámenia správnej rady organizácie o konaní voľby na webovom sídle organizácie.
(2)	Oznámenie o konaní voľby musí byť zverejnené najneskôr jeden (1) mesiac pred koncom funkčného obdobia dosluhujúceho člena/dosluhujúcich členov vedeckej rady. Ak sa miesto člena vedeckej rady uvoľnilo predčasne, oznámenie o konaní voľby musí byť zverejnené najneskôr 15 dní po predčasnom ukončení výkonu funkcie člena vedeckej rady. 
(3)	Oznámenie o konaní voľby musí obsahovať:
a)	názov a sídlo organizácie,
b)	špecifikáciu funkcie a počet miest, ktoré sa obsadzujú voľbou,
c)	obsah, formu, spôsob predloženia a lehotu na predloženie kandidatúry,
d)	zoznam dokladov, ktoré musí kandidát predložiť: štruktúrovaný životopis s uvedením najvýznamnejších výsledkov vedeckého výskumu v odbore zodpovedajúcom predmetu činnosti organizácie alebo v príbuznom odbore, súpis bibliografických údajov o publikovaných vedeckých výsledkoch a súpis citácií k najcitovanejším vedeckým výstupom v odbore zodpovedajúcemu činnosti organizácie alebo v príbuznom odbore, výpis z registra trestov nie starší ako tri mesiace. Ak ide o cudzinca, predkladá sa v zmysle § 22 ods. 4 zákona č. 243/2017 Z. z. potvrdenie o bezúhonnosti obdobné výpisu z registra trestov vydané príslušným orgánom štátu jeho trvalého pobytu alebo orgánom štátu, kde sa obvykle zdržiava spolu s jeho úradne osvedčeným prekladom; pri doklade vydanom v českom jazyku sa úradne osvedčený preklad nevyžaduje.
e)	spôsob, akým kandidáti predložia povinne predkladané doklady podľa písmena d) tohto odseku za účelom ich zverejnenia, je nasledovný: Kandidáti, ktorí sa uchádzajú o post člena Vedeckej rady Slavistického ústavu Jána Stanislava SAV, v.v.i., predložia požadované doklady v tlačenej podobe na adresu sekretariátu Slavistického ústavu Jána Stanislava SAV, v. v. i., v zalepenej obálke. Zalepená obálka s požadovanými dokladmi má byť na viditeľnom mieste označená textom: „Voľba na člena vedeckej rady“.

Článok IV

(1)	Správna rada organizácie:
a)	zverejní najmenej tri pracovné dni pred dňom voľby aktuálny menoslov oprávnených voličov v zmysle § 23 ods. 2 zákona o verejnej výskumnej inštitúcii,
b)	zorganizuje voľbu; pred začatím voľby sa ubezpečí, že kandidáti predložili riadne svoje kandidatúry,
c)	vyhotoví zápisnicu o priebehu a výsledku voľby, ktorú podpíšu všetci prítomní členovia správnej rady,
d)	oznámi výsledky voľby riaditeľovi organizácie, najmä kto bol zvolený za člena/členov vedeckej rady,
e)	ak sa nepodarilo zvoliť člena/členov vedeckej rady, vyhlási novú voľbu tak, aby sa konala do jedného (1) mesiaca.  
(2)	Riaditeľ organizácie bezodkladne vydá a zabezpečí doručenie dokladu o zvolení za člena vedeckej rady zvolenému kandidátovi s určením začiatku plynutia funkčného obdobia (§ 23 ods. 11 písm. a) zákona o verejnej výskumnej inštitúcii). Funkčné obdobie každého zvoleného člena vedeckej rady plynie nezávisle od funkčného obdobia ostatných volených členov správnej rady a trvá päť rokov (§ 18 ods. 5 zákona o verejnej výskumnej inštitúcii).
(3)	Ak osoba zvolená za člena vedeckej rady organizácie je zároveň členom správnej rady organizácie a výkon funkcie člena správnej rady jej nezanikol iným spôsobom, prvým dňom plynutia jej funkčného obdobia člena vedeckej rady zaniká z dôvodu nezlučiteľnosti jej členstvo v správnej rade (§ 17 ods. 9 zákona o verejnej výskumnej inštitúcii). Členstvo v správnej rade kandidátom do vedeckej rady sa zastavuje dňom oznámenia kandidatúry za člena do vedeckej rady ústavu, ale členstvo takého kandidáta v správnej rade sa skončí zvolením za člena vedeckej rady; v prípade nezvolenia sa takému kandidátovi na člena vedeckej rady členstvo v správnej rade automaticky obnovuje.

Spoločné ustanovenia k voľbe

 Článok V

(1)	Členov vedeckej rady volia oprávnení voliči organizácie v zmysle § 23 ods. 2 zákona o verejnej výskumnej inštitúcii, teda zamestnanci organizácie, ktorí:
a)	majú vysokoškolské vzdelanie najmenej druhého stupňa alebo vzdelanie získané v zahraničí, ktoré je svojím rozsahom a obsahom rovnocenné s vysokoškolským vzdelaním najmenej druhého stupňa,
b)	vykonávajú v organizácii niektorú z činností podľa § 1 ods. 4 a
c)	sú v pracovnom pomere s organizáciou v rozsahu najmenej polovice ustanoveného týždenného pracovného času.
(2)	Voľba môže prebehnúť, ak je prítomná nadpolovičná väčšina oprávnených voličov. 
(3)	Hlasujú iba prítomní oprávnení voliči.
(4)	Voľba sa uskutočňuje tajným hlasovaním.
(5)	Spôsob označovania hlasovacieho lístka a vyhodnocovania hlasovania musí byť oznámený pred začatím hlasovania.
(6)	Prípadné vyhlásenie správnej rady, že člena/členov vedeckej rady sa nepodarilo zvoliť, sa nevzťahuje na kandidátov, ktorí boli v priebehu voľby zvolení.

Model voľby

Článok VI

Slavistický ústav Jána Stanislava Slovenskej akadémie vied, verejná výskumná inštitúcia, sa pri voľbe kandidáta na funkciu člena vedeckej rady riadi týmto velebným poriadkom [v zmysle § 17 ods. 7 a § 37 ods. 1 písm. c) zákona o verejnej výskumnej inštitúcii] a pravidlami podľa článku XXI Štatútu Slovenskej akadémie vied nasledovne:
(1)	Správna rada Slavistického ústavu Jána Stanislava Slovenskej akadémie vied, verejnej výskumnej inštitúcie, je schopná uznášania, ak je v čase hlasovania prítomná nadpolovičná väčšina osôb oprávnených hlasovať a osoba oprávnená zasadnutie riadiť.
(2)	O voľbe kandidátov na členov vedeckej rady organizácie sa hlasuje tajne.
(3)	Voľba sa uskutočňuje jedným hlasovaním o všetkých kandidátoch. Oprávnený volič môže hlasovať najviac za taký počet kandidátov, koľko miest vo vedeckej rade sa obsadzuje; inak je volebný lístok neplatný. Kandidát je zvolený, ak získa vo svoj prospech nadpolovičnú väčšinu hlasov prítomných oprávnených voličov.
(4)	Ak sa volí iba jeden člen vedeckej rady a je iba jeden kandidát, kandidát je zvolený, ak získa nadpolovičnú väčšinu hlasov prítomných oprávnených voličov. Ak kandidát nezíska nadpolovičnú väčšinu hlasov prítomných oprávnených voličov, po krátkej prestávke sa uskutoční nové kolo voľby. Ak sa kandidáta nepodarí zvoliť ani po troch kolách voľby (vrátane prvotného kola), správna rada vyhlási, že člena vedeckej rady sa nepodarilo zvoliť. 
(5)	Ak sa volí jeden člen vedeckej rady a je viacero kandidátov, zvolený je ten kandidát, ktorý získa nadpolovičnú väčšinu hlasov prítomných oprávnených voličov. Ak nadpolovičnú väčšinu hlasov prítomných oprávnených voličov získa viacero kandidátov, zvolený je ten kandidát, ktorý získal najvyšší počet hlasov. Ak: 
a)	žiadny kandidát nezíska nadpolovičnú väčšinu hlasov prítomných oprávnených voličov, po krátkej prestávke sa uskutoční nové kolo voľby medzi všetkými kandidátmi,
b)	viacerí kandidáti získajú nadpolovičnú väčšinu hlasov prítomných oprávnených voličov a súčasne získajú rovnaký počet hlasov, po krátkej prestávke sa uskutoční nové kolo voľby medzi týmito kandidátmi. 
Ak sa člena vedeckej rady organizácie nepodarí zvoliť ani po troch kolách voľby (vrátane prvotného kola), správna rada vyhlási, že člena vedeckej rady sa nepodarilo zvoliť.
(6)	Ak sa volia viacerí členovia vedeckej rady, zvolení sú tí kandidáti, ktorí získajú nadpolovičnú väčšinu hlasov prítomných oprávnených voličov, ktorí sa zúčastnili na voľbe. Ak počet kandidátov, ktorí získajú nadpolovičnú väčšinu hlasov prítomných oprávnených voličov, je vyšší ako počet miest vo vedeckej rade organizácie, ktorý sa obsadzuje, zvolení sú tí kandidáti, ktorí sa v poradí podľa počtu získaných hlasov umiestnia do miesta zodpovedajúceho počtu miest v správnej rade, ktorý sa obsadzuje. Ak:
a)	žiadny kandidát nezíska nadpolovičnú väčšinu hlasov prítomných oprávnených voličov, po krátkej prestávke sa uskutoční nové kolo voľby medzi všetkými kandidátmi,
b)	sa nepodarí obsadiť všetky miesta v správnej rady, ktoré sa obsadzujú, po krátkej prestávke sa uskutoční nové kolo voľby medzi zostávajúcimi kandidátmi,
c)	na mieste v poradí podľa počtu získaných hlasov, ktoré inak zabezpečuje zvolenie, sa umiestni viacero kandidátov (získajú nadpolovičnú väčšinu hlasov a súčasne rovnaký počet hlasov), po krátkej prestávke sa uskutoční nové kolo voľby medzi týmito kandidátmi.
(7)	Ak sa nepodarí zvoliť počet kandidátov zodpovedajúci počtu miest členov vedeckej rady organizácie, ktorý sa obsadzuje, ani po troch kolách voľby (vrátane prvotného kola), správna rada vyhlási, že člena/členov správnej rady sa nepodarilo zvoliť.

Odvolávanie volených členov vedeckej rady

Článok VII

(1)	Člena vedeckej rady možno odvolať za podmienok podľa § 23 ods. 2 a 9 zákona o verejnej výskumnej a inštitúcii.
(2)	Na základe písomnej žiadosti o zvolanie zhromaždenia oprávnených voličov za účelom odvolania člena vedeckej rady správna rada organizácie zvolá zhromaždenie oprávnených voličov v zmysle § 23 ods. 2 zákona o verejnej výskumnej inštitúcii. Žiadosť musí obsahovať mená, priezviská a vlastnoručné podpisy aspoň 1/5 oprávnených voličov organizácie v zmysle § 23 ods. 2 zákona o verejnej výskumnej inštitúcii, uvedenie mena člena vedeckej rady, ktorého odvolanie sa navrhuje, a uvedenie dôvodov pre jeho odvolanie. Správna rada zabezpečí odoslanie: 
a)	žiadosti v elektronickej podobe a
b)	pozvánky na zhromaždenie oprávnených voličov v zmysle § 23 ods. 2 zákona o verejnej výskumnej inštitúcii s bodom programu hlasovania o odvolaní člena vedeckej rady a s uvedením miesta, dňa a hodiny jeho konania, 
oprávneným voličom organizácie na ich e-mailové adresy uvedené na webovom sídle organizácie. Zhromaždenie oprávnených voličov sa musí konať nie skôr ako týždeň a nie neskôr ako mesiac po doručení žiadosti správnej rade organizácie. K odoslaniu uvedených dokumentov musí dôjsť najneskôr 15 dní pred dňom konania zhromaždenia oprávnených voličov.
(3)	Správna rada organizácie zverejní najmenej tri dni pred dňom hlasovania aktuálny menoslov oprávnených voličov v zmysle § 23 ods. 2 zákona o verejnej výskumnej inštitúcii.
(4)	Správna rada organizácie riadi zhromaždenie oprávnených voličov. Správna rada umožní členovi vedeckej rady, ktorý sa navrhuje odvolať, vyjadriť sa k dôvodom na jeho odvolanie uvedeným v žiadosti a umožní diskusiu účastníkov zhromaždenia a dotknutého člena vedeckej rady k tomuto návrhu.
(5)	Zhromaždenie oprávnených voličov môže hlasovať o odvolaní člena vedeckej rady, ak je prítomná nadpolovičná väčšina oprávnených voličov v zmysle § 23 ods. 2 zákona o verejnej výskumnej inštitúcii.
(6)	Volený člen vedeckej rady je odvolaný, ak za jeho odvolanie hlasovala nadpolovičná väčšina oprávnených voličov (§ 23 ods. 9 zákona o verejnej výskumnej inštitúcii). 
(7)	Správna rada organizácie vyhotoví zápisnicu o priebehu a výsledku hlasovania, ktorú podpíšu všetci prítomní členovia správnej rady.
(8)	Správna rada organizácie oznámi výsledky hlasovania riaditeľovi organizácie.
(9)	Ak je člen vedeckej rady odvolaný, riaditeľ organizácie bezodkladne vydá a zabezpečí doručenie dokladu o odvolaní z funkcie dotknutému členovi vedeckej rady [§ 23 ods. 11 písm. b) zákona o verejnej výskumnej inštitúcii].

Záverečné ustanovenia

Článok VIII

(1)	Správna rada organizácie predložila návrh tohto volebného poriadku poverenému členovi dozornej rady organizácie dňa 14.7.2018 a predsedovi vedeckej rady organizácie dňa 14.7.2018. Dozorná rada organizácie sa k návrhu týchto pravidiel vyjadrila dňa 16.7.2018; vedecká rada organizácie sa k návrhu týchto pravidiel vyjadrila dňa 16.7.2018. 
(2)	Tento volebný poriadok schválila Správna rada organizácie na svojom zasadnutí dňa 17.7.2018.  
(3)	Tento volebný poriadok nadobúda účinnosť dňa 18.7.2018 so zverejnením na webovom sídle organizácie. 

V Bratislave dňa 17.7.2018

							........................................................
prof. PhDr. Peter Žeňuch, DrSc.,
riaditeľ 
Slavistického ústavu Jána Stanislava SAV, verejnej výskumnej inštitúcie